b'\n_START_ARTICLE_\nVeikko M\xc3\xa4nnikk\xc3\xb6\n_START_PARAGRAPH_\nVeikko Iisakki M\xc3\xa4nnikk\xc3\xb6 (28. joulukuuta 1921 Jalasj\xc3\xa4rvi \xe2\x80\x93 19. kes\xc3\xa4kuuta\xc2\xa02012) oli suomalainen kreikkalais-roomalaisen tyylin painija._NEWLINE_M\xc3\xa4nnikk\xc3\xb6 edusti Suomea kaksien olympialaisten painikilpailuissa. Lontoossa 1948 h\xc3\xa4n sijoittui kreikkalais-roomalaisen painin 73 kilon sarjassa nelj\xc3\xa4nneksi. Helsingiss\xc3\xa4 1952 h\xc3\xa4n paini samassa sarjassa, mutta loukkaantui ja karsiutui jatkosta toisen ottelukierroksen j\xc3\xa4lkeen._NEWLINE_Seuratasolla M\xc3\xa4nnikk\xc3\xb6 edusti Syd\xc3\xa4nmaan Karhua, Sein\xc3\xa4joen Sisua sek\xc3\xa4 Sein\xc3\xa4joen Paini-Miehi\xc3\xa4, jonka perustajaj\xc3\xa4sen h\xc3\xa4n on. H\xc3\xa4n voitti Suomen mestaruuden vuosina 1946, 1950, 1951 ja 1952 sek\xc3\xa4 lis\xc3\xa4ksi kaksi SM-hopeaa ja yhden SM-pronssin. TUL:n mestaruuksia h\xc3\xa4n voitti seitsem\xc3\xa4n kappaletta vuosina 1947\xe2\x80\x931953._NEWLINE_Huippuvuosinaan M\xc3\xa4nnikk\xc3\xb6 joutui k\xc3\xa4rsim\xc3\xa4\xc3\xa4n Suomen urheiluel\xc3\xa4m\xc3\xa4n poliittisista ristiriidoista. Vuoden 1950 Malm\xc3\xb6n MM-kisoihin h\xc3\xa4nt\xc3\xa4 pidettiin itsest\xc3\xa4\xc3\xa4n selv\xc3\xa4n\xc3\xa4 joukkueen j\xc3\xa4senen\xc3\xa4. Ty\xc3\xb6v\xc3\xa4en Urheiluliiton ja Suomen Painiliiton yhteisty\xc3\xb6sopimuksen katkeaminen juuri ennen kisoja johti kuitenkin siihen, ett\xc3\xa4 Malm\xc3\xb6h\xc3\xb6n l\xc3\xa4hetettiin Painiliiton edustajana Matti Simanainen, jonka M\xc3\xa4nnikk\xc3\xb6 oli yleens\xc3\xa4 ja erityisesti my\xc3\xb6s MM-karsinnoissa voittanut. Kun Matti Simanainen voitti maailmanmestaruuden Malm\xc3\xb6ss\xc3\xa4 ja kun M\xc3\xa4nnikk\xc3\xb6 pian kisojen j\xc3\xa4lkeen voitti Simanaisen, kertoivat lehdet \xe2\x80\x9dmoraalisen maailmanmestarin M\xc3\xa4nnik\xc3\xb6n\xe2\x80\x9d voittaneen maailmanmestari Simanaisen. M\xc3\xa4nnikk\xc3\xb6 ei kantanut Simanaiselle kaunaa, se ei ollut h\xc3\xa4nen tapaistaan, vaan yst\xc3\xa4v\xc3\xa4llinen yhteydenpito postikortein jatkui pitk\xc3\xa4\xc3\xa4n senkin j\xc3\xa4lkeen, kun Simanainen oli muuttanut Floridaan._NEWLINE_M\xc3\xa4nnikk\xc3\xb6\xc3\xa4 sanottiin herrasmiespainijaksi ja h\xc3\xa4nt\xc3\xa4 pidettiin esimerkillisen\xc3\xa4 urheilijapersoonana._NEWLINE_Veikko M\xc3\xa4nnikk\xc3\xb6 toimi koko ty\xc3\xb6uransa autoalalla, muun muassa Volvo-autojen piiriedustajana 1950- ja 1960-luvuilla Sein\xc3\xa4joella \xe2\x80\x93 ensin liikkeen johtajana ja sitten itsen\xc3\xa4isen\xc3\xa4 yritt\xc3\xa4j\xc3\xa4n\xc3\xa4 \xe2\x80\x93 sek\xc3\xa4 my\xc3\xb6hemmin 1970-luvulla Oy Veho Ab:n myyntip\xc3\xa4\xc3\xa4llikk\xc3\xb6n\xc3\xa4 Kouvolassa.'